ฟิทช์ให้อันดับเครดิตหุ้นกู้สกุลเงินบาทของ  ING Bank ที่ ‘AAA(tha)’
บริษัท ฟิทช์ เรทติ้งส์ให้อันดับเครดิตหุ้นกู้สกุลเงินบาทของ&nbsp; ING Bank ที่ &#8216;AAA(tha)&#8217;
11 มี.ค. 2554

บริษัท ฟิทช์ เรทติ้งส์ให้อันดับเครดิตหุ้นกู้สกุลเงินบาทของ  ING Bank ที่ ‘AAA(tha)’
บริษัท ฟิทช์ เรทติ้งส์ (ประเทศไทย) จำกัด ประกาศให้อันดับเครดิตภายในประเทศระยะยาว (National Long-Term Rating) แก่หุ้นกู้ไม่ด้อยสิทธิ ไม่มีหลักประกันของ ING Bank NV (ING Bank) มูลค่ารวมไม่เกิน 1 หมื่นล้านบาท และมีอายุไม่เกิน 10 ปี ที่ระดับ ‘AAA(tha)’
อันดับเครดิต ‘AAA(tha)’ เป็นอันดับเครดิตที่สูงที่สุดสำหรับอันดับเครดิตภายในประเทศของประเทศไทย ซึ่งสะท้อนถึงอับดับเครดิตสากลสกุลเงินต่างประเทศระยะยาว (Long-Term Foreign Currency Issuer Default Rating) ของ ING Bank ที่ระดับ ‘A+’ ซึ่งอยู่สูงกว่าอันดับเครดิตสากลสกุลเงินในประเทศระยะยาว (Long-Term Local Currency Issuer Default Rating) ของประเทศไทยที่ ‘A-’  เทียบเป็นอันดับเครดิตในประเทศที่ ‘AAA(tha)’   
อันดับเครดิต ‘AAA(tha)’ ของหุ้นกู้ของ ING Bank อาจถูกปรับลดอันดับเครดิต หากอับดับเครดิตสากลสกุลเงินต่างประเทศระยะยาวของ ING Bank ปรับตัวลดลงมาอยู่ในระดับที่ต่ำกว่าอันดับเครดิตสากลสกุลเงินในประเทศระยะยาวของประเทศไทย แต่อย่างไรก็ตามเหตุการณ์ดังกล่าวจะเกิดขึ้นก็ต่อเมื่อมีการพิจารณาว่าระดับการสนับสนุนที่ธนาคารได้รับมีการเปลี่ยนแปลงลดลง ทั้งนี้เนื่องจากปัจจุบันอับดับเครดิตสากลสกุลเงินต่างประเทศระยะยาวของ ING Bank อยู่ในระดับเดียวกันกับอันดับเครดิตสนับสนุนขั้นต่ำ (Support Rating Floor)
อับดับเครดิตสากลสกุลเงินต่างประเทศระยะยาว อันดับเครดิตสนับสนุน (Support Rating) และอันดับเครดิตสนับสนุนขั้นต่ำ ของ ING Bank สะท้อนถึงโอกาสของธนาคารในการได้รับการสนับสนุนจากรัฐบาลของประเทศเนเธอร์แลนด์ (อันดับเครดิต ‘AAA’ แนวโน้มอันดับเครดิตมีเสถียรภาพ) หากมีความจำเป็น เนื่องจาก ING Bank มีความสำคัญต่อเศรษฐกิจภายในประเทศเนเธอร์แลนด์ ฟิทช์ เรทติ้งส์ เชื่อว่ามีความเป็นไปได้สูงมากที่ธนาคารจะได้รับการสนับสนุนจากรัฐบาลของประเทศเนเธอร์แลนด์หากจำเป็น  สำหรับอันดับเครดิตความแข็งแกร่งทางการเงิน (Individual Rating) ของธนาคารที่ ‘C’ สะท้อนถึงเครือข่ายการดำเนินงานที่แข็งแกร่งของธนาคาร โดยเฉพาะในกลุ่มประเทศเบเนลักซ์ คุณภาพสินเชื่อที่อยู่ในระดับดี และฐานการระดมเงินทุนที่แข็งแกร่ง  แม้ว่าความสามารถในการทำกำไรของธนาคารได้ปรับตัวดีขึ้น แต่อันดับเครดิตความแข็งแกร่งทางการเงินอาจจะได้รับผลกระทบจากอัตรากำไรที่อาจลดลงหรือความเสี่ยงจากการชะลอตัวทางเศรษฐกิจ
ING Bank เป็นธนาคารที่เน้นการให้บริการลูกค้ารายย่อยที่มีขนาดใหญ่เป็นอันดับที่สองในประเทศเนเธอร์แลนด์และมีขนาดใหญ่เป็นอันดับที่ 4 ในประเทศเบลเยียม แม้ว่าธนาคารจะมีสายงานธุรกิจรายใหญ่ (Wholesale banking) ซึ่งให้บริการแก่ลูกค้าในกลุ่มประเทศเบเนลักซ์เป็นหลัก แต่ธนาคารก็มีการดำเนินธุรกิจในศูนย์กลางทางการเงินที่สำคัญทั่วโลก และยังมีการให้บริการธนาคารโดยตรงแก่ลูกค้า (หรือ ING Direct)